Готфрид Бен
Изграждане на фразата

Превод от немски: Венцеслав Константинов, —

chitanka.info

Всички имат небесата, любовта и гроба,

няма да се занимаваме с това,

за него е говорено и мислено в културните среди.

Новото сега обаче е въпросът за изграждане на фразата

и той е неотложен:

Защо ли нещо изразяваме?

Защо римуваме или рисуваме момиче

направо или като огледално отражение,

или скицираме на къс необработена хартия

безброй растения, корони на дървета, зидове,

последните като охранени гъсеници с глави на костенурки,

проточващи се необикновено ниски

в определен порядък?

Внушително и безответно!

Мотивът не е хонорарът,

мнозина от това гладуват. Не,

има някакъв импулс в ръката,

управляван отдалеч, нагласа в мозъка,

навярно закъснял Спасител или звяр-тотем,

формален приапизъм в ущърб на съдържанието,

това ще отшуми,

но днес основното е

изграждане на фразата.

„Малцината, които от това разбират“ — (Гьоте)[1] —

всъщност от какво?

Допускам: от изграждане на фразата.

1950

[1] „Фауст“, сцена „Нощ“ — Б.пр. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.